**Revīzijas konsultatīvās padomes sēdeS**

**PROTOKOLS**

Rīgā

2017.gada 25.oktobris Nr. 42-02/2

**Sēdi vada**

|  |  |
| --- | --- |
| Revīzijas konsultatīvās padomes priekšsēdētājs, akciju sabiedrības Nasdaq Riga pārstāvis SIA “Nexia Audit Advice” valdes priekšsēdētājs | -Andrejs Ponomarjovs |

**Sēdē piedalās padomes locekļi:**

|  |  |
| --- | --- |
| Latvijas Darba devēju konfederācijas pārstāve, SIA “Numeri” valdes locekle |  -Lilita Bērziņa |
| Rīgas Tehniskās universitātes finanšu prorektors |  - Ingars Eriņš |
| Finanšu un kapitāla tirgus komisijas Regulējošo prasību daļas galvenā metodikas eksperte |  -Sarmīte Glāzere |
| Finanšu ministrijas Grāmatvedības un revīzijas politikas departamenta direktores vietniece Komercsabiedrību revīzijas politikas un uzraudzības nodaļas vadītāja | -Dace Šodnaka |
| Latvijas Republikas Grāmatvežu asociācijas valdes locekle |  -Ņina Vasiļevska |

**Sēdi protokolē**

|  |  |
| --- | --- |
| Finanšu ministrijas Grāmatvedības un revīzijas politikas departamenta Komercsabiedrību revīzijas politikas un uzraudzības nodaļas vecākā juriskonsulte | -Ieva Purviņa |

A.Ponomarjovs informē, ka attaisnojošu iemelsu dēļ divi no Revīzijas konsultatīvās padomes locekļiem nepiedalīsies sēde, tomēr klātesošo Revīzijas konsultatīvās padomes locekļu skaits nodrošina kvorumu.

A.Ponomarjovs aicina Revīzijas konsultatīvās padomes locekļus izteikt ierosinājumus par papildu jautājumu iekļaušana dienas kārtībā. Šādi jautājumi netiek izvirzīti un klātesošie locekļi vienbalsīgi atbalsta dienas kārtībā jau iekļautos jautājumus. Līdz ar to dienas kārtība tiek apstiprināta un tiek uzsākta plānoto jautājumu izskatīšana.

**1.**

**Iepazīšanās starp Revīzijas konsultatīvajā padomē deleģētiem pārstāvjiem.**

**Revīzijas konsultatīvas padomes loma neatkarīgās revīzijas funkcijas stiprināšanā. Revīzijas konsultatīvās padomes darbības mērķis, uzdevumi un funkcijas atbilstoši Revīzijas pakalpojumu likumam.**

**Sabiedrības iesaistīšana revīzijas regulējošu prasību pilnveidošanā un neatkarīgu revidentu institūta attīstībā.**

A.Ponomarjovs informē, ka no 2017.gada ir mainījies Revīzijas konsultatīvās padomes sastāvs un ar Finanšu ministrijas rīkojumu ir apstiprināts jaunais sastāvs, kurā ir arī vairāki jauni deleģētie pārstāvji no Revīzijas konsultatīvajā padomē pārstāvētajām iestādēm un institūcijām.

Sēdē klātesošie Revīzijas konsultatīvās padomes jaunie locekļi I.Eriņš un L.Bērziņa īsumā iepazīstina ar sevi.

A.Ponomarjovs informē, ka Revīzijas pakalpojumu likumā noteiktie Revīzijas konsultatīvās padomes mērķi un uzdevumi paliek nemainīgi, tas ir, Revīzijas konsultatīvās padomes darbības mērķis ir veicināt revīzijas pakalpojumu kvalitātes paaugstināšanu un tā izskata Latvijas Zvērinātu revidentu asociācijas (turpmāk - LZRA) sagatavotos dokumentus par zvērinātu revidentu pretendentu eksamināciju un sertificēšanu, zvērinātu revidentu komercsabiedrību licencēšanu, zvērinātu revidentu kvalifikācijas uzturēšanu un profesionālās darbības kvalitātes kontroli, kā arī par Latvijā atzītiem starptautiskajiem revīzijas standartiem un ētikas nostādnēm un sniedz ieteikumus LZRA to pilnveidošanai, vienlaikus informējot arī Finanšu ministriju par sniegtajiem ieteikumiem.

Līdz ar to A.Ponomarjovs uzsver, ka katram Revīzijas konsultatīvās padomes loceklim ir iespēja caur dalību Revīzijas konsultatīvajā padomē sniegt LZRA savas pārstāvētās iestādes nostāju un ieteikumus saistībā ar jomām, kas skar Revīzijas konsultatīvās padomes uzdevumus. A.Ponomarjovs aicina rast iespēju visus dokumentus un materiālus, kas turpmāk tiks nosūtīti Revīzijas konsultatīvās padomes locekļiem, izskatīt arī locekļu pārstāvētajās iestādēs.

A.Ponomarjovs vērš klātesošo uzmanību uz to, ka aktuāls jautājums ir zvērinātu revidentu pretendentu sagatavotība. LZRA zvērinātu revidentu kvalifikācijas eksāmeni ir sagatavoti augstā līmenī, tomēr arī Latvijas augstskolām ir nozīmīga loma tādu studentu apmācībā, kuri nākotnē varētu kārtot zvērinātu revidentu kvalifikācijas eksāmenus.

D.Šodnaka norāda, ka ir skaidri jāsaprot, ko tieši ir nepieciešams pilnveidot un uzlabot. Finanšu ministrija vienlaicīgi ir gan komercsabiedrību revīzijas politikas izstrādātāja, gan tās īstenotāja, tas ir, īstenošanas ietvaros veic gan LZRA, gan to zvērinātu revidentu un zvērinātu revidentu komercsabiedrību, kas sniedz revīzijas pakalpojumus sabiedriskas nozīmes struktūrām, uzraudzību. Līdz ar to šobrīd Finanšu ministrijai ir lielāka iespēja, īstenojot uzraudzības funkciju, identificēt reālās praktiskās problēmas un nepieciešamos uzlabojumus. Finanšu ministrija kā uzraugošā iestāde vadās arī no citu Eiropas Savienības dalībvalstu labākās prakses uzraudzības jomā, tādas prakses, kura ir vairāk piemērota Latvijai kā mazai Eiropas Savienības dalībvalstij. Tāpat arī D.Šodnaka izsaka cerību, ka Revīzijas konsultatīvā padome nu jau jaunā sastāvā tās kompetences ietvaros sniegs priekšlikumus un atbalstu Finanšu ministrijai komercsabiedrību revīziju reglamentējošo normatīvo aktu izstrādes, kā arī LZRA un zvērinātu revidentu uzraudzības jomā.

I.Eriņš norāda, ka jautājums par augstskolu sagatavotajiem speciālistiem un to kvalifikāciju vienmēr ir bijis aktuāls. Students pēc augstskolas pabeigšanas uzreiz nekļūst par zvērinātu revidentu. Ļoti būtiska ir kvalifikācijas celšana arī pēc studiju pabeigšanas un pirms zvērināta revidenta sertifikāta iegūšanas. I.Eriņš vērš uzmanību uz tādiem gadījumiem, kur jau darbojas revīzijas grupa, kuras vadītājs ir zvērināts revidents, un kurā tiek piesaistīti jaunākie speciālisti. Šādā grupā tad ir ļoti svarīgi kā šie jaunie speciālisti tiek sagatavoti, lai varētu kvalificēties un sniegt pienesumu revīzijās. Līdz ar to ļoti svarīga ir tieši prakse. Ir vēl Latvijā arī akadēmiskās programmas, kurām nav prakses, tomēr studenti cenšas iegūt šo praksi, piestrādājot vasarās vai arī vakaros pēc studijām. Pēdējā laikā ir arī parādījusies tāda prakse, ka ņemot vērā digitalizāciju, parādās studenti ne tikai no klasiskajām ekonomikas un vadības fakultātēm, bet no informācijas tehnoloģijas fakultātēm, un tieši, informācijas tehnoloģiju datu analītiķi. Šīs matemātiskās un analītiskās spējas ļauj specialistam datus no datorprogrammas (piemēram, grāmatvedības datorprogrammas) eksportēt tā, lai varētu šo informāciju analizēt. Arī praksē pēdējā laikā parādās nepieciešamība revidentiem ne tikai pēc finanšu prasmēm, bet arī pēc datu analīzes prasmēm. Līdz ar to arī lielajās revidentu komercsabiedrībās revīzijas grupās parādās divu specialitāšu absolventi.

D.Šodnaka norāda, ka arī Eiropas Finanšu instrumentu tirgus direktīvas jaunās normas turpmāk noteic elektroniskās datu apraides prasību attiecībā uz emitentu gada pārskatiem, sākot ar 2020.gada. Līdz ar to arī zvērinātiem revidentiem būs jāpārbauda šādi finanšu pārskatu dati jau elektroniskajā vidē. Tāpat arī jau Eiropas līmenī notiek diskusijas par to, kā obligāto revidentu uzraugiem veikt to uzraugāmo – obligāto revidentu, kuri veikuši klientu datu pārbaudi/revīziju elektroniskajā vidē, sniegto pakalpojumu pārbaudes (inspekcijas). Arī uzraugiem minēto inspekciju veikšanai būtu nepieciešams algot speciālistus ar zināšanām IT jomā, kuri tad pievienotos inspekciju veicēju komandai.

I.Eriņš vērš uzmanību uz to, ka aktuāls ir arī jautājums saistībā ar Fizisko personu datu aizsardzības likumā noteikto personas datu nodošanu un konfidencialitātes prasību ievērošanu šādu datu nodošanas gadījumos. Jautājums ir – vai zvērināti revidenti arī ir minētā likuma subjekti un viņiem ir jāievēro šīs konfidencialitātes prasības. Ja piemēram darba devējs nodod zvērinātam revidentam savu darbinieku personas datus, tad neapšaubāmi zvērinātiem revidentiem ir jāievēro konfidencialitātes prasības. Praksē zvērināti revidenti apliecina, ka ievēros konfidencialitātes prasības, tomēr rakstiski tas nekur netiek nostiprināts.

A.Ponomarjovs informē, ka š.g.24.oktobrī piedalījās LZRA valdes sēdē, kurā tika pārrunāts vēl kāds pēdējā laikā aktuāls jautājums – zvērinātu revidentu prakšu darbības efektivitāte. Aizvien biežāk, lai zvērināti revidenti atbilstoši augstā kvalitātē varētu sniegt revīzijas pakalpojumus, zvērinātiem revidentiem savā darbā ir jāizmanto jaunākās datorprogrammas, kas veicina arī revīzijas pakalpojumu izcenojuma palielināšanos. Tāpat arī LZRA valdes sēdē tika pārrunāts jautājums par LZRA kvalitātes kontroles vērtējumiem, īpaši vēršot uzmanību uz to, vai nebūtu lietderīgi esošos vērtējumus “A”, “B” un “C” papildināt ar vērtējumu “D”. Tomēr šobrīd to nav iespējams izdarīt, jo vēl nav konkrēti definēti kritēriji un pazīmes, kas raksturotu “D” vērtējumu. Tāpat arī LZRA valdes sēdē tika pārrunāts jautājums par LZRA sadarbību ar Latvijas augstskolām. Līdz ar to, A.Ponomarjovs vērš uzmanību uz to, ka Revīzijas konsultatīvā padome varētu ierosināt Latvijas augstskolām prēmēt vai kādā citā veidā apbalvot tos studentus, kuri sniedz labas un praktiski piemērojamas idejas vai redzējumu par to, kas būtu uzlabojams un pilnveidojams zvērinātu revidentu darbībā. Tāpat arī A.Ponomarjovs ierosina Revīzijas konsultatīvajai padomei ar vēstuli nosūtīt Latvijas augstskolām ieteikumus tēmām revīzijas jomā, par kurām studenti varētu rakstīt dažādus pētījumus. Ņemot vērā to, ka Revīzijas konsultatīvajā padomē ir pārstāvēta arī LZRA, kurā ir apvienoti savas nozares profesionāļi, tad LZRA varētu arī nodefinēt aktuālās pētījumu tēmas. Latvijā šobrīd nav tādu fundamentālu pētījumu par revīzijas jautājumiem. Līdzīgu pieeju jau praktizē Juristu apvienība, kura Latvijas Universitātes Juridiskajai fakultātei gatavo pētījumu tēmas.

Tāpat arī A.Ponomarjovs norāda, ka LZRA apvieno zvērinātus revidentus, kuri var arī nebūt starptautisku revidentu komercsabiedrību tīklu dalībnieki, un līdz ar to tīkla funkcijas būtu jāuzņemas LZRA un laicīgi jāinformē šos zvērinātus revidentus par paredzamajām izmaiņām, piemēram, revidentu ziņojumu sagatavošanā, lai zvērinātiem revidentiem būtu iespēja laicīgi tām sagatavoties un tie nezaudētu savu konkurētspēju.

I.Eriņš vērš uzmanību uz to, ka ir zvērināti revidenti un ir zvērināti revidenti, kuri ir vēl arī datu analītiķi un finanšu analītiķi. Apmēram 1/3 daļa studenti - datu un finanšu analītiķi ar labām svešvalodu zināšanām, kuri tikko beiguši studijas, praksi jau iziet ārvalstīs lielo zvērinātu revidentu komercsabiedrību starptautiskā tīkla ietvaros. Šie studenti savā darbā jau vairāk vadās no klasiskās datu analīzes izpratnes, nevis tikai ar zvērināta revidenta pieeju. Līdz ar to zvērinātu revidentu sertificēšana un kvalifikācijas celšana izglītības ķēdē nav gluži viens un tas pats, kas ir komandu veidojošie datu analītiķi un finanšu analītiķi. Ja izglītība tiek virzīta uz zvērinātu revidentu, kuru nemaz Latvijā nav tik daudz, profesijas apgūšanu, tad tas nebūtu jāveic masveidā. Arī grāmatvedis ar revīzijas zināšanām, kurš strādā piemēram zvērinātu revidentu komercsabiedrībā, ar šo darba pieredzi un kvalifikācijas celšanu var pieteikties uz zvērināta revidenta eksāmenu kārtošanu un kļūt par zvērinātu revidentu.

L.Bērziņa informē, ka viņai ir bijusi tikšanās ar pārstāvi no Banku augstskolas, kuras laikā tika pārrunāts jautājums arī par grāmatvežu profesiju. Ceļā uz digitalizāciju, tajā skaitā, elektroniskajiem rēķiniem u.c., šādu datu ievadītājs un dators “saplūdīs”. Tas, kas būs vajadzīgs nākotnē, sasaucas arī ar zvērinātu revidentu darbu, jo nebūs vairs klasiskie “debets” un “kredīts”, bet gan būs speciālists (iespējams, zvērināts revidents ar datu un finanšu analītiķa iemaņām), kurš spēs nodefinēt sistēmā, saprast un ieprogrammēt attiecīgos datus, kuru rezultātā tad sistēmā veidosies finanšu atskaite, kuru vēlāk zvērinātam revidentam ir jāspēj izanalizēt un novērtēt.

A.Ponomarjovs informē, ka pēc viņa prakses novērojumiem Rīgas Tehniskās universitātes studenti ir visaktīvākie un visbiežāk sūta pieteikumus ar vēlmi iziet praksi zvērinātu revidentu komercsabiedrībās, un šo studentu sagatavotības līmenis ir augsts.

Ņ.Vasiļevska norāda, ka gadījumos, kad notiek revīzija, kuru veic revidentu grupa, tomēr nevajadzētu visas nepieciešamās zināšanas, tajā skaitā, arī IT jomā, prasīt no grupas galvenā revidenta. Līdz ar to ir ļoti būtiski, cik spēcīga un zinoša ir visa revīzijas komanda. Arī no prakses ir novērots, ka tomēr revīzijas grupā esošo IT speciālistu prasmes varētu būt labākas, jo tās nav pietiekošas, piemēram, lai apstrādātu un sasaistītu datus no sarežģītākām datorprogrammām.

L.Bērziņa vērš uzmanību uz to, ka tomēr arī pašiem zvērinātiem revidentiem būtu jāceļ sava kvalifikācija, un kaut arī darba apjoms ir nozīmīgi pieaudzis, tomēr būtu jācenšas strādāt ar modernākām metodēm un apgūt jaunāko tehnoloģiju piedāvātās iespējas, kas ļauj darbu veikt efektīvāk. Protams, sākotnēji būs nepieciešams lielāks ieguldījums, arī finansiālajā ziņā, tomēr ilgtermiņā tas noteikti atmaksāsies.

I.Eriņš informē, ka šobrīd parādās tās iespējas, kad datu masīvos ir iespējams likt dimensijas, kā rezultātā var redzēt paplašināto kontu plānu, un to, vai attiecīgie uzskaitveži realizē vadības uzstādījumus par to kā kontu plānam vajadzētu strādāt. Un zvērināts revidents rezultātā var atfiltrēt datus tikai caur analītiku. Informācijas tehnoloģijās jaunākā “top” tēma ir “Big Data”. Ir jāizmanto biznesa inteliģences rīkus, bez kuriem arī mūsdienās lielie uzņēmumi nemaz nevar strādāt.

**2.**

**LZRA darbība 2017. gadā, LZRA darbības virzieni un aktivitātes 2018. gadam.**

**LZRA plāni iekšējo nolikumu pilnveidošanā un komiteju funkciju precizēšanā.**

**Revīzijas pakalpojumu likuma prasību piemērošana zvērinātu revidentu un zvērinātu revidentu komercsabiedrību profesionālajā darbā. Zvērinātu revidentu un zvērinātu revidentu komercsabiedrību uzraudzības process un tā pilnveidošana.**

 A.Ponomarjovs informē, ka nosūtīs visiem Revīzijas konsultatīvās padomes locekļiem linku, kur var atrast un iepazīties ar LZRA publicēto darbības plānu. Tāda ir arī Starptautiskās grāmatvežu federācijas (IFAC) prasība saviem biedriem (LZRA ir IFAC biedre) - publicēt savā mājas lapā savu darbības plānu turpmākajiem 3-4 gadiem. Jomas, par kurām LZRA ir jāplāno sava darbība ir, piemēram, starptautisko revīzijas standartu, grāmatvedības standartu un izglītības standartu ieviešana Latvijā, disciplinārprocesa ierosināšana, sūdzību izskatīšana un disciplinārsodu piemērošana, Ētikas kodeksa prasību ievērošanas nodrošināšana, kā arī atbilstības IFAC noteikumiem nodrošināšana. Nākamgad LZRA šis plāns jau būs jāatjauno. A.Ponomarjovs aicina Revīzijas konsultatīvās padomes locekļus nākamajās Revīzijas konsultatīvās padomes sēdēs diskutēt arī par LZRA darbības plānā iekļautajiem pasākumiem. Ir svarīgi, lai šajā plānā tiktu iekļauts ne tikai tas, kas ir svarīgs pašiem zvērinātiem revidentiem, bet arī tas, kas ir aktuāls attiecībā uz revīzijas jomu Revīzijas konsultatīvās padomē pārstāvētajām iestādēm un organizācijām.

**3.**

**Izmaiņas zvērinātu revidentu ziņojumos 2017. gadam atbilstoši jauno un pārstrādāto IFAC IAASB ISAs (SGF SRASP SRS) prasībām. Ziņojumu forma SNS.**

 A.Ponomarjovs vērš uzmanību uz to, ka no šī gada revidentu ziņojumos par publiski kotētu uzņēmumu ir jāiekļauj atsevišķa jauna rindkopa ar nosaukumu “Key audit matters” (“Galvenie revīzijas jautājumi”). Jau iepriekšējā Revīzijas konsultatīvās padomes sēdē tika runāts par to, ka būtu vēlams, ja LZRA papētītu šo praksi, un LZRA arī piekrita to veikt. Zvērinātiem revidentiem un zvērinātu revidentu komercsabiedrībām, kuras sniedz revīzijas pakalpojumus sabiedriskas nozīmes struktūrām, ir arī citas jaunas Eiropas līmeņa papildu prasības, kuras ir obligāti jāizpilda, un līdz ar to sāk veidoties tendence, ka zvērinātu revidentu komercsabiedrības vairs nesniedz revīzijas pakalpojumus sabiedriskas nozīmes struktūrām. Tomēr uzraugiem būtu jāseko līdzi tam, kā tās zvērinātu revidentu komercsabiedrības un zvērināti revidenti, kuri turpina sniegt revīzijas pakalpojumus sabiedriskas nozīmes struktūrām, izpilda un ievieš praksē jaunās papildu prasības.

 D.Šodnaka informē, ka uz šo brīdi LZRA nav iesniegusi Finanšu ministrijai nevienu jauno/precizēto revidentu ziņojumu formu projektu viedokļa un komentāru sniegšanai.

 A.Ponomarjovs norāda, ka pagājušajā gadā, kad mainījās revidentu ziņošanas standartu redakcijas, kas noteica, ka revidenta ziņojums turpmāk ir jāsagatavo pēc jaunas formas un prasībām, ir radusies problēma tieši ar savlaicīgu jaunā revidenta ziņojuma teksta pārņemšanu un tulkošanu uz literāli pareizu latviešu valodu. Līdz ar to tika sagatavots revidenta ziņojuma pagaidu variants ar Finanšu ministrijas papildinājumiem, kurus LZRA ir akceptējusi. Bija paredzēts, ka LZRA turpinās darbu un sagatavos pilnīgi precizētu revidenta ziņojuma paraugu un tā tulkojumu latviešu valodā, kas atbilstu visām standartu prasībām. Tomēr LZRA to nav izdarījusi. Līdz ar to, būtu nepieciešams LZRA atgādināt par šo pienākumu, lai tā nodrošinātu saviem biedriem attiecīgu ziņojuma formas paraugu.

 D.Šodnaka norāda, ka jaunās standartu prasības bija jāpiemēro jau pagājušajā gadā, un Revīzijas regulas Nr.537/2014 prasības attiecībā uz jauno revidenta ziņojuma formu ir jāpiemēro jau 2016.gada pārskatiem. Varētu rasties problēma, ka revidenti turpinās vadīties tikai pēc standartu prasībām, un līdz ar to arī var rasties risks, ka ne visi revidenti ievēros minētās regulas prasības. Tomēr regula daudz precīzāk un konkrētāk nekā standarti noteic jaunā revidenta ziņojuma formas sastāvdaļas un noteic ziņošanas prasības. Ja nebūs attiecīgas vadlīnijas revidentiem, kā pārslēgties no standartu prasībām jau uz jaunajām regulas prasībām, var rasties minētais risks. D.Šodnaka tāpat arī informē, ka nesen piedalījās Eiropas Komisijas organizētajā ekspertu darba grupā, kurā dažas Eiropas Savienības dalībvalstis informēja, ka viņu Lielā 4 vai Lielā 5 revidentu komercsabiedrības ir vērsušas uzmanību uz to, ka ir diezgan sarežģīti pāriet uz jauno regulas prasīto ziņojuma formu. Līdz ar to Latvijas uzraugiem Finanšu un kapitāla tirgus komisijai un Finanšu ministrijai būs daudz detalizētāk jāveic uzraudzība un jākontrolē, vai tiek ievērotas minētās regulas prasības.

**4.**

**Starptautiskās grāmatvežu federācijas (IFAC) un Accountancy Europe aktualitātes, pētījumu virzieni un publikācijas neatkarīgās revīzijas jomā.**

A.Ponomarjovs vērš uzmanību uz IFAC un Accountancy Europe izdotiem diviem dokumentiem, kuri tika nosūtīti Revīzijas konsultatīvās padomes locekļiem, tas ir, diskusiju dokumentu “How to respond to assurance needs on non-financial information” un “Keeping the audit profession attractive”. Šis divas globālās organizācijas- viena Eiropas līmenī un otra pasaules līmenī, veic arī dažādus pētījumus par revidentu un grāmatvežu profesiju un to nākotni. Šīs organizācijas gan nedala atsevišķi revidentus un grāmatvežus. IFAC lieto terminu “profesionāls grāmatvedis” ar ko apzīmē gan sertificētu grāmatvedi, gan sertificētu revidentu. Minētās organizācijas vērtē arī to, kāda loma nākotnē būs atvēlēta šim “profesionālajam grāmatvedim” tieši attiecībā uz IT līdzekļu lietošanu digitalizācijas kontekstā. LZRA arī ir šo abu organizāciju biedre.

**5.**

**Citi jautājumi.**

A.Ponomarjovs informē, ka AS “Nasdaq Riga” ir jautājums Finanšu un kapitāla tirgus komisijas (turpmāk – FKTK) pārstāvei saistībā ar alternatīvo tirgu, jo tā dalībniekus uzrauga FKTK. Šobrīd par iespēju neregulētajā tirgū izlaist gan akcijas, gan obligācijas ir milzīga interese, un līdz ar to šajā tirgū ienāk ļoti lieli uzņēmumi, kuru apgrozījums ir pat miljardos eiro. AS “Nasdaq Riga” ir pienākums saskaņā ar saviem noteikumiem pārliecināties par šo uzņēmumu stabilitāti un darbības turpināšanu, tomēr AS “Nasdaq Riga” ir ierobežotas tiesības veikt lielas izpētes, tai pat laikā šie uzņēmumi ir jākontrolē un jāuzrauga. Līdz ar to AS “Nasdaq Riga” vēlētos vairāk saprast savu atbildības jomu minētajā situācijā un kā tīri fiziski varētu nodrošināt pārraudzību pār šiem saviem biedriem.

 S.Glāzere norāda, ka FKTK iespējams ir saskārusies ar šo jautājumu, tomēr struktūrvienības, kuru Revīzijas konsultatīvajā padomē pārstāv S.Glāzere, kompetencē diemžēl nav jautājumi, kas attiecas uz emitentiem un to darbību. Ar šiem jautājumiem nodarbojas citas FKTK struktūrvienības. Pēc S.Glāzeres rīcībā esošās informācijas A.Ponomarjova minētie jautājumi uz šo brīdi nav skatīti arī FKTK vadības līmenī. Līdz ar to būtu lietderīgi, ja AS “Nasdaq Riga” grieztos tieši pie FKTK, un tad arī šo jautājumu risināšanā iesaistītos FKTK atbildīgās struktūrvienības, kuru kompetencē ir šie jautājumi.

 A.Ponomarjovs informē, ka š.g. 30.oktobrī AS “Nasdaq Riga” telpās notiks informatīvais pasākums par alternatīvo tirgu, par AS “Nasdaq Riga” lomu tajā un citiem jautājumiem, un aicina Revīzijas konsultatīvās padomes locekļus, kuriem ir interese, piedalīties šajā pasākumā.

Revīzijas konsultatīvās padomes locekļi vienojas par to, ka arī turpmāk Revīzijas konsultatīvās padomes sēdes tiks organizētas ne retāk kā divas reizes gadā – maijā un oktobrī.

Padomes priekšsēdētājs A.Ponomarjovs

Protokolēja I.Purviņa